
Râmnicu Sărat găzduiește un eveniment național 
dedicat GAL-urilor urbane și cooperării cu GAL-urile rurale

„Workshop & bune practici – Ediția a II-a” 


În perioada 12–13 noiembrie 2026, GAL Sus Râmnicul, cu sprijinul Federației GAL-urilor Urbane, organizează la Râmnicu Sărat evenimentul „Workshop & bune practici – Ediția a II-a”. Întâlnirea va reuni reprezentanți ai grupurilor de acțiune locală urbane din întreaga țară, ai administrației publice centrale și ai Comisiei Europene, pentru un dialog despre nevoile comunităților, provocările implementării proiectelor și viitorul finanțărilor europene.
Prin această inițiativă, GAL Sus Râmnicul aduce municipiul în centrul unei dezbateri despre rolul comunităților în construirea propriului viitor. Evenimentul oferă un cadru de dialog în care experiențele locale, dificultățile întâmpinate și rezultatele obținute pot fi discutate direct cu reprezentanții instituțiilor implicate în politicile și programele de finanțare europeană.
În centrul întâlnirii se va afla CLLD (Community-Led Local Development), cunoscut în România drept dezvoltare locală plasată sub responsabilitatea comunității (DLRC). Această abordare se bazează pe implicarea locuitorilor și a organizațiilor locale în identificarea nevoilor și stabilirea priorităților de dezvoltare. Solidaritatea, egalitatea de șanse, incluziunea și participarea sunt valori europene pe care mecanismul urmărește să le transpună în proiecte concrete, cu o atenție deosebită acordată persoanelor și comunităților vulnerabile.
O prezență importantă va fi cea a domnului Cătălin Gheran, membru al cabinetului doamnei Roxanei Mînzatu, vicepreședintă executivă a Comisiei Europene. Portofoliul său include aspecte legate de cadrul financiar multianual, Fondul social european Plus (FSE+), Fondul social pentru climă și programul UE pentru ocuparea forței de muncă și inovare socială (EaSI).
La eveniment sunt anunțați, de asemenea, Gabriel Ciprian Ene, secretar general al Guvernului României, cu rang de ministru; Carmen-Mihaela Boteanu, director adjunct în cadrul Direcției Dezvoltare Comunitară, Bună Guvernare, Monitorizare Întreprinderi și Instituții Publice din Secretariatul General al Guvernului; Cristina Breșug, secretar de stat în cadrul Ministerului Investițiilor și Proiectelor Europene; Alexandru Potor, președintele Federației Naționale a Grupurilor de Acțiune Locală. Din partea Autorității de Management pentru Programul Incluziune și Demnitate Socială, cu atribuții în gestionarea CLLD la nivel național sunt anunțați Marius Lupulese, director executiv adjunct (OIR Vest), Lavinia Mariciuc (OIR Vest) și Cosmin Argane (OIR Vest).
De la nivel local și județean sunt anunțați: Sorin - Valentin Cîrjan, primarul municipiului Râmnicu Sărat; Liliana Sbîrnea, prefectul județului Buzău; Adrian - Robert Petre, vicepreședintele Consiliului Județean Buzău; Manuela Vagyas - Davidoiu, secretar general al municipiului Râmnicu Sărat; Rafaela Predonescu, consilier județean;  precum și directori de instituții și reprezentanți ai administrației publice locale.
Agenda cuprinde trei sesiuni tematice dedicate implementării strategiilor de dezvoltare locală finanțate prin Programul Incluziune și Demnitate Socială (PIDS) 2021–2027 și pregătirii următoarei perioade de programare. Participanții vor prezenta experiențe și bune practici, vor analiza blocajele întâmpinate și modalitățile de depășire a acestora și vor dezbate viitorul CLLD în contextul noului cadru financiar multianual al Uniunii Europene. Discuțiile vor fi completate de o vizită pe teren la proiectele finanțate prin mecanismul DLRC.
Un obiectiv important al întâlnirii este formularea unor poziții și propuneri comune ale GAL-urilor urbane, menite să susțină continuitatea mecanismului și consolidarea dimensiunii sale urbane.
Prin organizarea evenimentului, GAL Sus Râmnicul, cu sprijinul Federației GAL-urilor Urbane, facilitează colaborarea dintre comunități și instituțiile naționale și europene. Scopul este ca experiența locală să contribuie la conturarea unor decizii și programe de finanțare care răspund mai bine nevoilor oamenilor, iar valorile europene să se reflecte în oportunități reale pentru comunități.

